Worcester F 80 Distinctiones

16 Ascendere

Ascendere faciunt quatuor: natura, violencia, ars, et agilitas. Nam ignis ascendit naturaliter, lapis violenter, aqua artificialiter, homo leuis agiliter. Sic quatuor faciunt ascendere spiritualiter.

¶ Primum est caritas quasi naturaliter, Cant. vltimo [8:5]: *Que est ista que ascendit de deserto, deliciis affluens*, etc. Ergo nec desertum paupertatis nec delicie virtutum sufficiunt ad hunc ascensum nisi assit dileccionis appodiamentum. Nec mirum si caritas facit ascendere, cum sic ignee nature, Luc. 12[:49]: *Ignem veni mittere in terram.* Si igitur motus sequitur naturam rei, et ignis naturaliter ascendit, ergo et caritas, Iud. 13[:20]: *Cum ascenderet flamma in celum*. Ideo quia caritas virtutes est vnitiue, vt ignis, propter quod dicitur vinculum pacis, Colo. 3[:14]: *Super omnia autem caritatem habete, quod est vinculum*, etc. Si ergo amicus noster sursum est caritas, ei viuens facit nos ascendere ad ipsum, Luc. 14[:10]: *Amice, ascende superius.* Cant. 3[:10]: *Ascensum purpureum.* Fecit Salomon media caritate. Secundum, quod facit ascendere quasi violenter est penitentia, [1] Reg. 14[:13]: *Ascendit Jonathas reptans manibus et pedibus.*

¶ Magna quippe violencia est assueta amata relinquere detestari. [4] Reg. 2[:11]: *Elias ascendit per turbinem in celum.*

¶ Facit autem penitencia ascendere duplici ratione. Primo quia facit surgere de uno culpe sicut situla facit ascendere de imo putei, Gen. 35[:1]: *Surge, ascende* in *Bethel* in domum Domini, *et habita ibi.* Et sicut situla per se potest descendere. set non ascendere, sic et homo, Psal. [83:6]: *Beatus cuius est auxilium abs te* ascende *in corde.*

¶ Secundo quia facit ascendere in altum sicut ale auem, Can. 7[:8]: *Ascendam in palmam, et apprehendam fructus ejus*. Et sicut ad[[1]](#footnote-1) ascendendum in arborem iuuat asperitas corticis et nocet suauitas, sic ad ascendendum in celum iuuat asperitas penitencie et nocent dilicie. Tercium quod facit ascendere quasi artificialiter est humilitas, 3 Reg. 18[:44]: *Ecce nubecula parva quasi vestigium hominis* ascendit *de mari*, id est, de mundo qui ad modum

/fol. 215va/

maris. Est tumidus per superbiam, liuidus per inuidiam, turbidus per iram, sordidus per accidiam, rapidus per auariciam, fluidus per luxuriam, fetidus per gulam. Facit autem humilitas ascendere duplici ingenio. Primo, racione modificacionis sue. Nam ex quo via arta est porta glorie. Oportet quod intranus purificet se, Prou. 21[:22]: *Ciuitatem forcium ascendit sapiens*, id est, humilis. Quia *ubi humilitas ibi sapiencia*, Prou. 11[:2]. Sicut enim rota numquam ascendit a posteriori nisi descendat ab anteriori, sic nec homo, Joan. 3[:13]: Quis est qui *ascendit nisi qui descendit.*

¶ Secundo, contra posicionem superbie opponit se humilis in alia parte statere, sciens quod superbia que modo est in alto descendet et sic in fine humilitas ascendet. Talis enim modus est statere ut vna parte descendente altera eleuetur. Exemplum de diuite et Lazaro [Luc. 16:19-20]; Prou. 25[:6]: *Ne gloriosus appareas coram rege et in loco* magno *magnorum ne steteris*. Exemplum de vulpe et de situla. Vnde habetur et in Donato, *[De] prepositione,* Quot accidunt? Vnum. Quid? Casus tantum.

¶ Quarto,quod facit ascendere quasi per agilitatem est paupertas, 4 Reg. 3[:8]: *[Per] quam viam ascendemus? Et* respondetur*: Per desertum Ydumee,* que interpretatur terrena. Facit autem paupertas ascendere duplici racione: primo quia onus temporalium deponit, Cant. 3[:6]: *Que est ista que ascendit per desertum sicut virgula fumi*. Et nota in deserto egestas, in virgula tenuitas, in fumo leuitas. Secundo quia totam terram sub pedibus ponit. Ideo terra alcior celo est propior, 4 Reg. 2[:23]: *Ascende calve,* sicut per capillos temporalia, sic per caluicium paupertas designatur. Ergo et nos ascendamus cum Christo hiis quatuor modis, videlicet, in altum caritatis, Psal. [17:11]: *Ascendit super cherubim, et volavit*. In crucem penalitatis, Gen. 49[:9]: *Ad predam, ascendisti fili mi*.

¶ In nauiculam humilitatis, Luc. 8[:22]: *Ascendit* Jesus *in naviculam, et discipuli ejus.*

¶ Item, super nubem leuem paupertatis, Ysai. 19[:1]: *Ecce Dominus ascendet super nubem leuem,* ad patriam iocunditatis. Psal. [46:6]: *Ascendit Deus in jubilo*. Psal. [67:34]: Ascendet *super celum celi ad orientem*. Mich. [2:13]: *Ascendet pandens iter ante eos*. [Psal. 23:3]: *Quis* ergo *ascendet in montem Domini aut quis stabit in loco sancto eius?*

¶ Item ascendere facit[[2]](#footnote-2) puritas mundicie quo ad seipsum. Nam quod purius est tendit sursum sicut

/fol. 215vb/

patet in situ elementorum quod subtilius est situatur superius. Et in plantis oritur flos in summo et in dolio musti quod impurius est tendit inferius.

¶ Sic est spiritualiter, Psal. [23:3]: *Quis ascendet in montem [Domini]?* Sic pietas misericordie quo ad proximum. Nam pondus rei trahit vnumquoque ad locum debitum, vt graue deorsum, leue sursum. Secundum est humilitas obediencie quo ad Deum sicut enim rota non eleuatur, etc., vt supra.

1. ad ] *add*. ad. [↑](#footnote-ref-1)
2. facit ] *add*. .p. [↑](#footnote-ref-2)